ཁ་ན་ཝེ་རོར་ད་ལྟའི་བར་སེམས་ཅན་གྱི་སྟེང་དུ་བཤགས་བཅོས་འདི་ཉིད་ལག་བསྟར་གྱིས་ལམ་ལྷོང་བྱུང་བའི་ཉམས་མྱོང་མེད་ཀྱང་།སྤྱི་ལོ་༡༩༧༠ལོར་དབང་རྩ་བཤགས་བཅོས་པ་རོ་བར་ཌེ་ཝའེཌ་ཡིས་སྤྲེལ་མགོ་བཤགས་བཅོས་ཀྱི་སྐབས་འཕྲད་པའི་དཀའ་ངལ་ཁག་ལ་ད་ལྟའི་ཐོན་གསར་འཕྲུལ་རིག་དང་སྨན་བཅོས་ཀྱི་ཤེས་རྟོགས་གསར་པས་ངེས་པར་དུ་གདོང་ལེན་བྱེད་ཐུབ་པར་ཡིད་ཆེས་བྱེད་ཀྱིན་ཡོད་པ་རེད།སྨན་པ་ཝའེཌ་ཡིས་སྤྲེལ་མགོ་བརྗེ་སྤོར་གྱི་བཤགས་བཅོས་བྱེད་པའི་སྐབས་ཀྱི་ལམ་ལྷོང་མ་བྱུང་བའི་འགལ་རྐྱེན་གཙོ་བོ་དེ་སྤྲེལ་མགོའི་ཀླད་པ་དང་སྤྲེལ་མགོ་བསྒར་སའི་ལུས་ཕུང་གི་རྒྱུངས་པ་གཉིས་ལ་མཐུད་ཀ་ཚད་ལྡན་ཞིག་མ་བྱུང་བ་དང་།རྗེས་སུ་ལུས་ཕུང་གི་ནད་འགོག་མ་ལག་གིས་སྤྲེལ་མགོ་གསར་པ་དེ་དང་ལེན་མ་བྱས་པའི་ཐོག་ནས་མཐར་ཉིན་གྲངས་བརྒྱད་དགུའི་རྗེས་སྤྲེའུ་དེ་ཤི་ཡོད།ཁ་ན་ཝེ་རོས་ད་ལྟའི་ཆར་ཀླད་པ་དང་རྒྱུངས་པའི་དབར་མཐུད་ཀ་རྒྱག་པའི་ཤེས་ཚད་ཧ་ཅང་མཐོན་པོར་བསླེབས་ཡོད་པ་དང་།བསྒར་བྱ་ལུས་ཕུང་དང་སྒར་བྱེད་མགོ་བོ་གཉིས་ཀྱི་ཕན་ཚུན་འདྲིས་ཆ་མེད་པའི་གནས་བབ་ལས་གཅིག་གིས་གཅིག་ལ་དང་ལེན་མི་བྱེད་པའི་རྫས་ཀྱི་རྣམ་འགྱུར་ཁག་ལ་ཡང་གདོང་ལེན་བྱེད་ཐུབ་པའི་སྐོར་བཤད་ཡོད།